**FOND NA PODPORU ŠPORTU**

## podľa § 20a zákona č. 310/2019 Z. z. o Fonde na podporu športu a o zmene a doplnení niektorých zákonov v znení zákona č. 323/2020 Z. z. (ďalej len „zákon o fonde“) a  Schémy minimálnej pomoci na podporu podnikov prevádzkujúcich športovú infraštruktúru v súvislosti s vypuknutím ochorenia COVID-19, DM-04/2022 (ďalej len „schéma")

**vyhlasuje**

## VÝZVU

## na predkladanie žiadostí o poskytnutie mimoriadnej podpory pre podniky prevádzkujúce športovú infraštruktúru

### č. 2022/001

**Dátum vyhlásenia výzvy**: 29. 04. 2022

**Dátum uzavretia výzvy:** 31. 05. 2022

1. **CieĽ výzvy**

Cieľom výzvy je podpora podnikov prevádzkujúcich športovú infraštruktúru prostredníctvom pokrytia časti fixných nákladov, ktoré tieto podniky museli vynaložiť v čase ich núteného čiastočného alebo úplného uzatvorenia z dôvodu opatrení Úradu verejného zdravotníctva Slovenskej republiky a v čase po opätovnom spustení ich prevádzky, keď sa prejavili negatívne dôsledky pandémie ochorenia COVID-19 na fungovanie prevádzok športovej infraštruktúry. Finančný príspevok poskytovaný v rámci tejto výzvy predstavuje mimoriadnu podporu podľa § 20a zákona.

1. **Poskytovateľ**

Poskytovateľom je Fond na podporu športu (ďalej aj ako „poskytovateľ“ alebo „Fond“)

Adresa: Príkopova 6, 831 03 Bratislava

Webové sídlo: [www.fondnapodporusportu.sk](http://www.fondnapodporusportu.sk/)

e-mailová adresa: office@fnps.sk

1. **Oprávnený žiadateľ**
2. Oprávneným žiadateľom je podnik, ktorý:
3. začal vykonávať svoju hospodársku činnosť najneskôr 31.08.2020 vrátane,
4. bol priamo dotknutý opatreniami, ktoré prijali príslušné orgány v súvislosti s pandémiou COVID-19 a prostredníctvom ktorých bola uložená povinnosť prerušiť alebo zatvoriť svoju prevádzku, alebo vylúčiť prítomnosť verejnosti vo svojej prevádzke,
5. vykázal pokles čistého obratu[[1]](#footnote-2) v dôsledku vládnych opatrení v porovnaní s obdobím špecifikovaným v článku 8 tejto výzvy o 40 % a viac.
6. Oprávneným žiadateľom je podnik, ktorý vykonáva hospodársku činnosť v odvetví športu prevádzkovaním športovej infraštruktúry, špecifikovanom v prílohe č. 2 schémy, ktorá tvorí prílohu tejto výzvy. Poskytovateľ je oprávnený poskytnúť pomoc aj takým podnikom, ktoré si uvádzajú iné SK NACE ako sú uvedené v prílohe č. 2 schémy, ktorá tvorí prílohu tejto výzvy, ak poskytovateľovi preukážu, že vykonávajú hospodársku činnosť v odvetví športu prevádzkovaním športovej infraštruktúry, ktorá zodpovedá oblastiam uvedeným v prílohe č. 2 schémy, ktorá tvorí prílohu tejto výzvy.
7. Oprávneným žiadateľom je podnik v zmysle článku 107 ods. 1 Zmluvy o fungovaní Európskej únie, t. j. akýkoľvek subjekt, ktorý vykonáva hospodársku činnosť bez ohľadu na právnu formu a spôsob financovania.
8. Oprávneným žiadateľom môže byť mikropodnik, malý podnik a stredný podnik podľa prílohy č. 1 schémy, ktorá tvorí prílohu tejto výzvy, ako aj veľký podnik, t. j. podnik, ktorý nespĺňa definíciu MSP. Medzi MSP patria aj samostatne zárobkovo činné osoby.
9. **Za oprávneného žiadateľa sa považuje jediný podnik** podľa článku 2 ods. 2 nariadenia de minimis. Viaceré oddelené právne subjekty, ktoré majú kontrolné podiely a iné funkčné, hospodárske a organizačné prepojenia, možno na účely uplatnenia tejto výzvy považovať za subjekty tvoriace jednu hospodársku jednotku[[2]](#footnote-3). Takáto hospodárska jednotka sa potom považuje za relevantný podnik, teda oprávneného žiadateľa.
10. Oprávneným žiadateľom môže byť právnická osoba alebo fyzická osoba, ktorá je podnikateľom podľa ustanovenia § 2 ods. 2 zákona č. 513/1991 Zb. Obchodného zákonníka v znení neskorších predpisov, so sídlom a/alebo miestom podnikania na území Slovenskej republiky.
11. Oprávneným žiadateľom môže byť aj rozpočtová organizácia alebo príspevková organizácia v zriaďovateľskej pôsobnosti štátu alebo samosprávy za predpokladu, že vykonáva hospodársku činnosť.
12. V prípade, ak žiadateľ vykonáva aj činnosti v sektoroch, na ktoré sa podľa čl. 1 ods. 1 až 3 nariadenia de minimis pomoc neposkytuje, musí mať zabezpečené sledovanie činnosti/nákladov, aby bolo zabezpečené, že minimálna pomoc sa nebude poskytovať na sektory uvedené v čl. 1 ods. 1 až 3 nariadenia de minimis.
13. **neOprávnený žiadateľ**
14. Oprávneným žiadateľom nemôže byť podnik, ktorý vykonáva hospodársku činnosť v odvetví športu prevádzkovaním športovej infraštruktúry a ktorému bol poskytnutý príspevok v súvislosti so zmiernením negatívnych následkov pandémie, ktorá vznikla z dôvodu ochorenia COVID-19 z iných existujúcich schém a v ich zmysle zverejnených výziev[[3]](#footnote-4).
15. Na základe tejto výzvy nie je možné podporiť ani športovú infraštruktúru, ktorá je vo vlastníctve subjektov územnej samosprávy alebo iných subjektov, ktoré sú zriaďovateľom školy alebo školského zariadenia[[4]](#footnote-5) a súčasne je využívaná najmä na účely výchovy a vzdelávania už zriadenými školami a školskými zariadeniami[[5]](#footnote-6), ktoré sú zaradené do siete škôl a školských zariadení podľa osobitného predpisu[[6]](#footnote-7); nie je možné podporiť ani športovú infraštruktúru vo vlastníctve a prevádzke vysokých škôl[[7]](#footnote-8).
16. **Podmienky poskytnutia príspevku**
17. Na poskytnutie príspevku musí oprávnený žiadateľ spĺňať nasledovné podmienky:
18. má vysporiadané finančné vzťahy so štátnym rozpočtom,
19. nie je voči nemu vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku,
20. nie je voči nemu vedený výkon rozhodnutia,
21. neporušil v predchádzajúcich troch rokoch zákaz nelegálneho zamestnávania podľa osobitného predpisu[[8]](#footnote-9),
22. nemá evidované nedoplatky na poistnom na sociálne poistenie a zdravotná poisťovňa neeviduje voči nemu pohľadávky po splatnosti podľa osobitných predpisov,
23. nemá právoplatne uložený trest zákazu prijímať dotácie alebo subvencie,
24. nemá právoplatne uložený trest zákazu prijímať pomoc a podporu poskytovanú z fondov Európskej únie[[9]](#footnote-10),
25. je zapísaný v registri partnerov verejného sektora, ak ide o žiadateľa, ktorý má povinnosť zapisovať sa do registra partnerov verejného sektora[[10]](#footnote-11),
26. nežiada alebo nečerpá finančné prostriedky Európskej únie alebo iné finančné prostriedky aj od iného orgánu verejnej správy alebo inej osoby hospodáriacej s verejnými prostriedkami na rovnaké náklady, ako sú oprávnené náklady podľa tejto výzvy,
27. nie je v likvidácii,
28. je zapísaný v Informačnom systéme športu,
29. má spôsobilosť prijímateľa verejných prostriedkov,
30. je bezúhonný; ak je žiadateľom právnická osoba, vyžaduje sa bezúhonnosť štatutárneho orgánu alebo členov štatutárneho orgánu.
31. Pomoc nemôže byť poskytnutá oprávnenému žiadateľovi, voči ktorému sa nárokuje vrátenie štátnej pomoci na základe predchádzajúceho rozhodnutia Európskej komisie, ktorým bola poskytnutá štátna pomoc označená za neoprávnenú a nezlučiteľnú s vnútorným trhom[[11]](#footnote-12).
32. Oprávnený žiadateľ preukazuje splnenie podmienok uvedených v odseku 1 písm. c) a i) formou *čestného vyhlásenia* prostredníctvom systému fnps.egrant.sk. Oprávnený žiadateľ preukazuje splnenie podmienky uvedenej v odseku 1 písm. d) predložením potvrdenia príslušného inšpektorátu práce, nie starším ako tri mesiace, že neporušil zákaz nelegálneho zamestnávania podľa osobitného predpisu. Podmienku uvedenú v odseku 1 písm. a), b), e), f), g), i) a m) poskytovateľ overuje v portáli Over Si na webovom sídle www.oversi.gov.sk. Podmienku uvedenú v odseku 1 písm. h) poskytovateľ overuje v registri partnerov verejného sektora, ktorý je zverejnený na webovom sídle [www.rpvs.gov.sk/rpvs/](http://www.rpvs.gov.sk/rpvs/), a to výlučne u tých žiadateľov, u ktorých výška pomoci presahuje 100 000 EUR. Podmienku uvedenú v odseku 1 písm. k) a l) poskytovateľ overuje cez Slovenský športový portál na webovom sídle www.sport.iedu.sk.
33. Poskytovateľ je podľa § 13 ods. 3 zákona o štátnej pomoci pred poskytnutím pomoci povinný overiť v Centrálnom registri (IS SEMP), či poskytnutím pomoci podľa tejto výzvy nedôjde k prekročeniu maximálnej výšky minimálnej pomoci jedinému podniku podľa článku 8 ods. 1 tejto výzvy a či sa dodržiavajú kumulačné pravidlá podľa článku L. schémy.
34. **oprávnené obdobie**
35. Pre podnik, ktorý začal vykonávať svoju hospodársku činnosť najneskôr 31.3.2020 vrátane, je oprávnené obdobie stanovené **od 1.4.2020** **do 31.12.2021**, s výnimkou obdobia od 1.6.2021 až 31.8.2021.
36. Pre podnik, ktorý začal vykonávať svoju hospodársku činnosť v období od 1.4.2020 do 31.8.2020, je oprávnené obdobie stanovené **od 1.10.2020 do 31.12.2021, alebo jeho časť,** s výnimkou obdobia od 1.6.2021 až 31.8.2021**.**
37. Podnik dokladuje pokles čistého obratu pre výpočet oprávnenosti a výšky pomoci podľa referenčného obdobia spôsobmi uvedenými v článku 8 ods. 3 tejto výzvy.
38. **oprávnené a neoprávnené náklady**
	* + 1. Za oprávnené náklady sa považujú nekryté fixné náklady oprávneného žiadateľa, vypočítané ako podiel z čistého obratu v referenčnom období podľa článku 8 ods. 3 tejto výzvy, a to počas oprávneného obdobia, sťaženého následkami pandémie ochorenia COVID-19 a opatrení Úradu verejného zdravotníctva SR v spojení s poklesom čistého obratu počas oprávneného obdobia.
			2. Za oprávnené náklady je možné považovať náklady súvisiace s hospodárskou činnosťou oprávneného žiadateľa prevádzkovaním športovej infraštruktúry uvedené v odseku 1, **okrem**:
39. poplatkov za bankové služby,
40. colných poplatkov a daní. Výnimku predstavujú
	1. daň z pridanej hodnoty v prípade, ak príjemca nie je platcom dane z pridanej hodnoty a
	2. daň vyberaná zrážkou v súlade s ustanovením § 43 ods. 3 písmeno h) zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) v prípade, ak je príjemca zrážku dane povinný vykonať a odviesť v súlade s príslušnými ustanoveniami zákona o dani z príjmov, ktoré sa na účely tejto výzvy považujú za oprávnené náklady,
41. poistného na sociálne a zdravotné poistenie a miezd,
42. úrokov,
43. pokút,
44. penále,
45. ostatných nákladov, ktoré boli predmetom podpory v rámci iných už existujúcich podporných nástrojov v súvislosti s COVID-19.
	* + 1. Oprávnený žiadateľ si môže podať žiadosť o finančný príspevok aj za konkrétne jednotlivé mesiace v rámci oprávneného obdobia, čo musí byť v žiadosti jednoznačne špecifikované.
			2. Všetky oprávnené náklady musia **vzniknúť počas oprávneného obdobia.**
			3. Oprávnené náklady žiadateľ uvedie priamo v žiadosti, ktorá sa podáva prostredníctvom systému fnps.egrant.sk.
46. **výška a intenzita pomoci**
47. Maximálna výška minimálnej pomoci jedinému podniku nesmie presiahnuť 200 000 eur počas obdobia, ktoré pokrýva prebiehajúci fiškálny rok a dva predchádzajúce fiškálne roky. Uvedená hodnota predstavuje objem minimálnej pomoci prijatej od všetkých poskytovateľov na území Slovenskej republiky v uvedenom období, spolu s navrhovanou minimálnou pomocou podľa tejto výzvy. Ak podnik vykonáva cestnú nákladnú dopravu v prenájme alebo za úhradu a zároveň iné činnosti, na ktoré sa uplatňuje strop vo výške 200 000 EUR, strop vo výške 200 000 EUR sa na tento podnik uplatní za predpokladu, že príjemca zabezpečí (a poskytovateľ overí) pomocou primeraných prostriedkov, ako je oddelenie činností alebo rozlíšenie nákladov, aby podpora pre činnosti cestnej nákladnej dopravy nepresiahla 100 000 EUR a aby sa žiadna pomoc nepoužila na nákup vozidiel cestnej nákladnej dopravy.
48. Trojročné obdobie v súvislosti s poskytovaním minimálnej pomoci sa určuje na základe účtovného obdobia príjemcu. Podľa zákona o účtovníctve je to kalendárny rok alebo hospodársky rok podľa rozhodnutia podniku.
49. Minimálna pomoc sa poskytuje formou finančného príspevku podniku vo výške 10 % z čistého obratu v referenčnom období, za predpokladu dodržania stropov podľa ods. 1 tohto článku. Podnik dokladuje pokles čistého obratu pre výpočet oprávnenosti a výšky pomoci podľa referenčného obdobia nasledovnými spôsobmi:
	1. Podnik, ktorý začal vykonávať hospodársku činnosť do 31.3.2019 vrátane, predkladá za každý mesiac v rámci oprávneného obdobia podľa článku 6 tejto výzvy, za ktorý požaduje finančný príspevok, výšku čistého obratu z rovnakého mesiaca v roku 2019. Pre podnik, ktorý vznikol v čase od 1.1.2019 do 31.3.2019 platí, že ak nedisponuje údajom za čistý obrat v roku 2019 za mesiac, na ktorý príspevok žiada, z dôvodu, že v danom mesiaci ešte nevykonával hospodársku činnosť, na ktorú žiada príspevok na pokrytie fixných nákladov použije pre daný mesiac priemer všetkých mesiacov od 1.4.2019 do 31.12.2019.
	2. Podnik, ktorý začal vykonávať hospodársku činnosť od 1.4.2019 do 31.12.2019 vrátane, predkladá za každý mesiac v rámci oprávneného obdobia podľa článku 6 tejto výzvy, za ktorý požaduje finančný príspevok, výšku čistého obratu z rovnakého mesiaca v roku 2019. V prípade, ak takýmto údajom za niektorý z mesiacov nedisponuje z dôvodu, že v danom mesiaci ešte nevykonával hospodársku činnosť, na ktorú žiada príspevok na pokrytie fixných nákladov, uvedie priemer všetkých mesiacov v období od 1.4.2019 do 31.3.2020, za ktoré disponuje údajmi o čistom obrate. Priemer vypočíta ako súčet obratov za všetky mesiace od mesiaca, za ktorý disponuje údajom o čistom obrate delený počtom mesiacov v rozmedzí od mesiaca, od ktorého disponuje údajom, do 31.3.2020.
	3. Podnik, ktorý začal vykonávať hospodársku činnosť od 1.1.2020 do 31.3.2020 vrátane, uvedie za každý mesiac v rámci oprávneného obdobia podľa článku 6 tejto výzvy, za ktorý požaduje finančný príspevok, údaj o čistom obrate z priemeru mesiacov ktoré vykonával hospodársku činnosť v rozmedzí od 1.1.2020 do 31.3.2020. Priemer vypočíta ako súčet obratov za všetky mesiace od mesiaca za ktorý disponuje údajom o čistom obrate delený počtom mesiacov v rozmedzí od mesiaca, od ktorého disponuje údajom, do 31.3.2020.
	4. Podnik, ktorý začal vykonávať hospodársku činnosť od 1.4.2020 do 31.8.2020 vrátane, predkladá za každý mesiac v rámci oprávneného obdobia podľa článku 6 tejto výzvy, za ktorý požaduje finančný príspevok, údaj o čistom obrate za mesiac september 2020.
50. Výška minimálnej pomoci nesmie presiahnuť výšku nekrytých fixných nákladov za oprávnené obdobie špecifikované v žiadosti. Nekryté fixné náklady sú fixné náklady, ktoré vznikajú nezávisle od úrovne produkcie (výkonov), vznikli oprávnenému žiadateľovi na úrovni právneho subjektu počas oprávneného obdobia a ktoré nie sú pokryté ziskovým príspevkom (t.j. výnosy mínus variabilné náklady)[[12]](#footnote-13) počas rovnakého obdobia a nie sú pokryté inými zdrojmi, ako napr. poistenie a pomoc poskytnutá mimo schémy. Za nekryté fixné náklady považujú straty podnikov z ich výkazov ziskov a strát počas oprávneného obdobia[[13]](#footnote-14), pričom:
	1. výnosmi pre účely tejto výzvy sa rozumejú všetky zdaniteľné tržby vedené v účtovných knihách počas oprávneného obdobia. Ak je predchádzajúca pomoc zaúčtovaná v účtovníctve právneho subjektu ako výnos v oprávnenom období, táto pomoc znižuje stratu vzniknutú v oprávnenom období, a teda nie je potrebné ju odpočítať od vypočítaných nekrytých fixných nákladov (zaúčtovaná predchádzajúca pomoc nekryté fixné náklady neznižuje);
	2. ak predchádzajúca pomoc nie je zaúčtovaná v účtovníctve právneho subjektu ako výnos v oprávnenom období, výška prechádzajúcej pomoci sa odpočítava od vypočítaných nekrytých fixných nákladov (nezaúčtovaná predchádzajúca pomoc nekryté fixné náklady znižuje).
51. V prípade, ak príde k poskytnutiu pomoci vo výške presahujúcej maximálne výšky a intenzity podľa tohto článku, považuje sa to za nadmernú pomoc a príjemca je povinný ju v tomto rozsahu vrátiť.
52. **NÁLEŽITOSTI Žiadosti**
53. Žiadateľ predloží žiadosť vrátane príloh a vyhlásení, ktoré sú bližšie definované v tomto článku.
Žiadosť musí obsahovať:
54. výpočet výšky pomoci, ktorý tvorí prílohu č. 2 tejto výzvy,
55. určenie typu športovej infraštruktúry (zimný štadión, športová hala, nafukovacia hala, fitnesscentrum), vrátane adresy fyzických prevádzok a slovného popisu prevádzky (text max 500 znakov),
56. funkčný link na webovú stránku prevádzkovateľa športovej infraštruktúry,
57. doklady preukazujúce existenciu právneho vzťahu žiadateľa k existujúcej športovej infraštruktúre, umožňujúce žiadateľovi prevádzkovanie športovej infraštruktúry počas oprávneného obdobia alebo jeho časti, za ktorú žiada príspevok (list vlastníctva, nájomná zmluva alebo iný doklad),
58. účtovnú závierku prevádzkovateľa športovej infraštruktúry za roky 2019 a 2020 (v prípade, ak je účtovná závierka žiadateľa zverejnená a verejne prístupná v Registri účtovných závierok, uvedie len funkčný link na portál [www.registeruz.sk](http://www.registeruz.sk) a samotnú účtovnú závierku nepredkladá),
59. fotodokumentáciu športovej infraštruktúry (max. 3 fotografie),
60. prehľad a úplné informácie o akejkoľvek inej minimálnej pomoci, ktorú prijal (ak je žiadateľ členom skupiny podnikov, ktoré s ním tvoria jediný podnik, predkladá tento prehľad aj za všetkých členov skupiny podnikov) počas predchádzajúcich dvoch fiškálnych rokov a počas prebiehajúceho fiškálneho roku, a to aj od iných poskytovateľov minimálnej pomoci alebo v rámci iných schém minimálnej pomoci,
61. potvrdenie príslušného inšpektorátu práce, nie staršie ako tri mesiace, že žiadateľ neporušil zákaz nelegálneho zamestnávania podľa osobitného predpisu,
62. ďalšie doklady, informácie a dokumenty, ak sú relevantné v zmysle odseku 2 písm. e) bod (ii) tejto výzvy.
63. Žiadateľ predloží poskytovateľovi vyhlásenie o tom:
	1. či je mikro, malým alebo stredným podnikom, veľkým podnikom podľa prílohy č. 1 schémy, ktorá tvorí prílohu tejto výzvy,
	2. že sa voči nemu nenárokuje vrátenie pomoci na základe predchádzajúceho rozhodnutia Európskej komisie, ktorým bola poskytnutá pomoc označená za neoprávnenú a nezlučiteľnú s vnútorným trhom,
	3. či mu bola poskytnutá pomoc v rámci opatrení súvisiacich s COVID-19,
	4. či v čase predloženia žiadosti o finančný príspevok nežiada o inú minimálnu pomoc u iného poskytovateľa. Ak žiadateľ takúto žiadosť predloží v čase posudzovania žiadosti podľa tejto výzvy, bude o tejto skutočnosti informovať poskytovateľa,
	5. že jeho ekonomické činnosti:
64. spadajú do oprávnených ekonomických činností definovaných v prílohe č. 2 schémy, ktorá tvorí prílohu tejto výzvy, alebo
65. majú iné SK-NACE ako je uvedené v prílohe č. 2 schémy, ktorá tvorí prílohu tejto výzvy a v takom prípade preukáže prevádzkovanie športovej infraštruktúry, na ktorú je možné čerpať pomoc podľa tejto výzvy, predložením zriaďovacej listiny, zakladateľských dokumentov, kde bude táto činnosť uvedená a/ alebo zápis predmetu činností v živnostenskom registri alebo obchodnom registri a následne s tým súvisiace účtovné vykázanie nákladov na ten predmet oddeleným sledovaním (účtovnými závierkami, daňovými priznaniami, inými účtovnými podkladmi),
	1. že výška minimálnej pomoci nepresahuje výšku nekrytých fixných nákladov podľa článku 8 tejto výzvy a že v lehote do troch mesiacov odo dňa poskytnutia minimálnej pomoci (i) overí, či došlo k poskytnutiu nadmernej pomoci podľa článku 8 tejto výzvy, (ii) písomne informuje poskytovateľa o tom či došlo alebo nedošlo k poskytnutiu nadmernej pomoci, ako aj o výške nadmernej pomoci a (iii) poskytovateľovi vráti akúkoľvek nadmernú pomoc.
66. **Spôsob doručenia žiadosti**
67. Žiadateľ je povinný vyplniť a odoslať formulár žiadosti vrátane všetkých príloh formou elektronického formulára prostredníctvom registračného systému fnps.egrant.sk podľa odseku 4.
68. Žiadateľ je zároveň povinný predložiť takto vyplnenú a odoslanú žiadosť bez všetkých príloh v písomnej forme podľa odseku 5.
69. Najneskorší termín na predloženie žiadosti prostredníctvom registračného systému fnps.egrant.sk, ako aj v písomnej forme (poštou alebo prostredníctvom elektronickej schránky) je **31.05.2022**. Predloženie žiadosti iba jedným z uvedených spôsobov nie je postačujúce, a takáto žiadosť nebude považovaná za predloženú.
70. **Postup pri predkladaní žiadosti prostredníctvom systému fnps.egrant.sk**
71. žiadateľ sa zaregistruje alebo prihlási v systéme fnps.egrant.sk, vyplní́ formulár a vloží/nahrá do registračného systému všetky prílohy podľa článku 9 tejto výzvy,
72. po vyplnení formuláru a vložení/nahratí príloh žiadateľ zvolí spôsob odoslania „*Odoslať formulár*“.
73. **Postup pri predkladaní žiadosti v písomnej forme -** žiadateľ po odoslaní žiadosti podľa odseku 4 žiadosť predloží bez príloh v listinnej forme alebo v elektronickej forme prostredníctvom elektronickej schránky, pričom postupuje nasledovne:
74. **pri listinnej forme,** t. j. zaslanie žiadosti poštovou prepravou alebo inou prepravou:
	1. žiadateľ odoslanú žiadosť cez registračný systém fnps.egrant.sk vytlačí prostredníctvom „*Vytlačiť formulár*“ a tú podpíše v súlade so zápisom v obchodnom registri alebo v inom obdobnom registri preukazujúcom spôsobom konania za žiadateľa,
	2. žiadosť bez príloh vloží do nepriehľadného obalu, ktorý označí nasledovne:

**„Žiadosť o poskytnutie príspevku – COVID – prevádzkovatelia – NEOTVÁRAŤ“**

* 1. žiadateľ zabezpečí doručenie žiadosti na korešpondenčnú adresu poskytovateľa:

Fond na podporu športu

Príkopova 6

831 03 Bratislava

1. **pri elektronickej forme,** t. j. zaslanie žiadosti prostredníctvom elektronickej schránky fondu cez Ústredný portál verejnej správy [www.slovensko.sk](http://www.slovensko.sk) podpísaný zaručeným elektronickým podpisom osobou, ktorá je oprávnená konať v mene žiadateľa.
2. Lehota na podanie žiadosti v písomnej forme je zachovaná, ak sa v posledný deň lehoty podľa odseku 3 žiadosť odovzdá na poštovú prepravu alebo inú prepravu alebo odošle prostredníctvom elektronickej schránky.
3. V prípade nesúladu znenia žiadosti predloženej prostredníctvom registračného systému fnps.egrant.sk podľa odseku 1 s písomnou formou predloženou podľa odseku 2 je rozhodujúcou na posúdenie žiadosť podaná prostredníctvom registračného systému fnps.egrant.sk.
4. **Časový harmonogram výzvy**

Dátum vyhlásenia výzvy: 29.04.2022

**Začiatok** predkladania žiadostí: **15.05.2022**

**Koniec** predkladania žiadostí: **31.05.2022**

1. **Konzultácie k výzve**
	* + 1. Konzultácie k výzve poskytuje kancelária fondu elektronickou formou prostredníctvom emailu: ziadosti.prevadzkovatelia@fnps.sk.
			2. Konzultácie nie sú právne záväzné.
2. **POSUDZOVANIE Žiadosti**
3. Po doručení žiadosti a jej zaevidovaní v registratúrnom systéme poskytovateľa vykoná kancelária fondu formálnu kontrolu každej doručenej žiadosti, či spĺňa formálne náležitosti uvedené vo výzve a v schéme.
4. Ak žiadosť nie je správne vyplnená, je neúplná alebo má iné formálne nedostatky, kancelária fondu vyzve žiadateľa prostredníctvom systému fnps.egrant.sk „Vyzvaním na doplnenie alebo na opravu žiadosti“ v lehote, ktorá nesmie byť kratšia ako 5 pracovných dní a bude stanovená kanceláriou fondu v závislosti od rozsahu požadovaných doplňujúcich údajov v zmysle vyzvania na doplnenie žiadosti.
5. Ak žiadateľ v lehote stanovenej podľa odseku 2 neodstráni formálne nedostatky v žiadosti v súlade s vyzvaním kancelárie fondu, predmetná žiadosť bude vyradená v rámci formálnej kontroly, o čom bude žiadateľ informovaný bez zbytočného odkladu, najneskôr však do 10 pracovných dní od ukončenia formálnej kontroly.
6. Žiadosť, ktorá bude spĺňať všetky podmienky stanovené schémou a touto výzvou, bude odporučená správnej rade fondu na schválenie, vrátane uvedenia výšky pomoci.
7. Žiadosť predloženú po termíne, neúplnú žiadosť, žiadosť, ktorá neobsahuje prílohy alebo žiadosť, ktorej formálne nedostatky nebudú odstránené ani v dodatočnej lehote podľa odseku 2 tohto článku, kancelária fondu neposudzuje.
8. Minimálna pomoc sa poskytuje na základe rozhodnutia správnej rady poskytovateľa o poskytnutí finančných prostriedkov.
9. Rozhodnutie o poskytnutí finančného príspevku nadobúda účinnosť dňom jeho vydania. V rozhodnutí **o poskytnutí príspevku bude uložená** povinnosť prevádzkovateľa športovej infraštruktúry **predložiť doklady preukazujúce skutočnú výšku oprávnených nákladov, ako aj doklady potrebné na posúdenie veľkostnej kategórie podniku.**
10. V prípade, že žiadateľ nedodrží podmienky uvedené v schéme, v tejto výzve a v žiadosti, pristúpi poskytovateľ ku kráteniu výšky poskytnutého finančného príspevku, pričom v odôvodnených prípadoch môže žiadať o vrátenie finančného príspevku v plnej výške.
11. V prípade, ak výška žiadaných príspevkov prekročí rozpočet podľa článku 14 tejto výzvy, poskytovateľ je oprávnený krátiť príspevok z každej žiadosti odporučenej na schválenie o 10 %. Ak aj napriek kráteniu príspevku podľa prvej vety tohto odseku, bude rozpočet podľa článku 14 tejto výzvy naďalej prekročený, poskytovateľ pristúpi k opakovanému kráteniu všetkých príspevkov o 10 %.
12. Na poskytnutie pomoci podľa tejto výzvy nie je právny nárok.
13. **Rozpočet**

Na výzvu je určená suma 8 000 000 EUR z prostriedkov poskytovateľa.

1. **Kontrola**
	* + 1. Kontrola poskytnutého príspevku sa vykonáva podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a v súlade s príslušnou legislatívou Európskej únie.
			2. Poskytovateľ alebo iné orgány oprávnené na výkon kontroly[[14]](#footnote-15) sú oprávnené vyžiadať si od prijímateľa príspevku, prípadne tretích osôb dokumentáciu potrebnú na výkon kontroly poskytnutého príspevku.
			3. Poskytovateľ zúčtuje poskytnutý finančný príspevok podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“) a podľa pokynu Ministerstva financií Slovenskej republiky na zúčtovanie finančných vzťahov so štátnym rozpočtom za príslušný rok. Prijímateľ je povinný poskytnúť v tomto smere súčinnosť poskytovateľovi.
			4. Ak sa zistí porušenie pravidiel stanovených v schéme a v tejto výzve, prijímateľ príspevku je povinný vrátiť poskytnutý príspevok alebo jeho príslušnú časť vrátane úroku podľa príslušných právnych predpisov (zákon o fonde, zákon o rozpočtových pravidlách).
			5. V prípade zistenia rozporu medzi touto výzvou a schémou je poskytovateľ povinný postupovať podľa ustanovení schémy.
2. **zmena výzvy**

Fond môže výzvu zmeniť, upraviť alebo zrušiť do uplynutia lehoty na predkladanie žiadostí, a to prostredníctvom oznamu zverejneného na webovom sídle [www.fondnapodporusportu.sk](http://www.fondnapodporusportu.sk/).

1. **PRÍLOHY výzvy**
	* + 1. Schéma minimálnej pomoci na podporu podnikov prevádzkujúcich športovú infraštruktúru v súvislosti s vypuknutím ochorenia COVID-19 DM - 4/2022
			2. Výpočet výšky pomoci
1. § 2 ods. 15 zákona č. 431/2002 Z. z. o účtovníctve v znení zákona č. 333/2014 Z. z. [↑](#footnote-ref-2)
2. Ako je uvedené v rozsudku Súdneho dvora zo 16. septembra 2010, AceaElectrabel Produzione SpA/Commission, C 480/09 P, ECLI:EU:C:2010:787, ods. 47 až 55; rozsudku Súdneho dvora z 10. januára 2006, Cassa di Risparmio di Firenze SpA a i., C-222/04, ECLI:EU:C:2006:8, ods. 112. [↑](#footnote-ref-3)
3. Z tejto výzvy sú explicitne vylúčené športovo-infraštruktúrne prevádzky, na ktoré v súvislosti so zmiernením negatívnych následkov pandémie, ktorá vznikla z dôvodu ochorenia COVID-19 podnik získal príspevok na podporu cestovného ruchu od Ministerstva dopravy a výstavby Slovenskej republiky ako orgánu príslušného na konanie podľa § 27j ods. 1 a 2 zákona č. 91/2010 Z. z. o podpore cestovného ruchu v znení zákona č. 342/2020 Z. z. (ďalej len „zákon č. 91/2010 Z. z.") v spojení s § 27a ods. 1 písm. d) zákona č. 91/2010 Z. z. v zmysle Schémy minimálnej pomoci DM-17/2020 na podporu podnikov v odvetví cestovného ruchu v súvislosti s vypuknutím ochorenia COVID-19 schválenej Protimonopolným úradom Slovenskej republiky a zverejnenej dňa 14. 12. 2020 v Obchodnom vestníku 240/2020 v znení jej zmien a doplnkov a v zmysle Schémy štátnej pomoci č. SA 62256 (2021/N) na podporu podnikov v odvetví cestovného ruchu v súvislosti s vypuknutím ochorenia COVID – 19 schválenej Európskou komisiou rozhodnutím č. C(2021) 3251 z 3. mája 2021. [↑](#footnote-ref-4)
4. § 2 písm x) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-5)
5. § 27 písm g) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-6)
6. Napríklad § 19 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. [↑](#footnote-ref-7)
7. § 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. [↑](#footnote-ref-8)
8. Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov. [↑](#footnote-ref-9)
9. Ako je uvedené v § 17 zákona č. 91/2016 Z. z. (o trestnej zodpovednosti právnických osôb a o zmene a doplnení niektorých zákonov). [↑](#footnote-ref-10)
10. Zákon č. 315/2016 Z. z. o registri partnerov verejného sektora a o zmene a doplnení niektorých zákonov. [↑](#footnote-ref-11)
11. Rozsudok ESD vo veci C-188/92, TWD Textilwerke Deggendorf GmbH/Nemecko („Deggendorf“) [1994], § 7 ods. 6 písm. b) zákona o štátnej pomoci. [↑](#footnote-ref-12)
12. Na účely tohto odseku sa náklady vzťahujú na fixné a variabilné náklady: fixné náklady vznikajú nezávisle od úrovne produkcie a variabilné v závislosti od nej. [↑](#footnote-ref-13)
13. Jednorazové straty zo zníženia hodnoty sa do výpočtu strát podľa tohto ustanovenia nezahŕňajú. [↑](#footnote-ref-14)
14. Napr. Najvyšší kontrolný úrad SR, Úrad vládneho auditu, orgán auditu a ním poverené subjekty, Ministerstvo financií Slovenskej republiky, kontrolné orgány Európskej únie, Protimonopolný úrad SR. [↑](#footnote-ref-15)